Danmarks VM-kvalifikation er godt på vej til at gå fra mareridt til lidt af en drøm.

Fire sejre på stribe har ikke bare sendt det danske landshold på sikker kurs mod andenpladsen i Gruppe E – en seedning i de mere og mere sandsynlige play-off-kampe er også uhyggeligt tæt på.

Det kræver ’kun’ endnu en sejr.

Det har BT regnet sig frem til efter torsdagens 1-0-sejr over Montenegro (ved hjælp af FIFAs udregningsmekanismer i forbindelse med verdensranglisten).

Konklusionen er klar: Vinder Danmark hjemme over Rumænien i den sidste gruppekamp, vil seedning være i hus. Uanset hvad der ellers sker i de andre grupper.

Der er ikke mindst tilfældet, fordi der skete to positive ting (for Danmark) samtidig med, at Christian Eriksen tryllede i Podgorica.

Se højdepunkter fra kampen her:

Christian Eriksen bliver match-winner i Danmarks 0-1 sejr ude mod Montenegro. Vis mere

Nordirland tabte hjemme til Tyskland i Gruppe C, og dermed vil nordirerne nu dumpe ned bag det danske landshold på verdensranglisten.

Skotland slog Slovakiet i Gruppe F og spillede sig op på andenpladsen. Skotterne ligger under Danmark på verdensranglisten, og slovakkerne ryger under Danmark på grund af nederlaget.

Det er nemlig verdensranglisten, der danner grundlag for seedningen i de forestående play-off-kampe.

En dansk seedning vil ikke mindst betyde, at landsholdet dermed slipper for de to storhold, der lige nu ligger til at ende i play-off-kampene: Italien og Portugal.

Og nu videre til tallene.

Først tager vi lige et kig på de toere, der lige nu ligger til at skulle kæmpe om play-off-pladserne. Her går de otte bedste videre baseret på de indsamlede point mod de fem bedste hold i grupperne, mens den dårligste (lige nu: Wales) får en lang næse og plads i sofaen i stedet for en tur til VM i Rusland.

Sådan ser toerstillingen lige nu:

B: Portugal (to kampe tilbage) 15 point E: Danmark (en kamp tilbage) 13 point C: Nordirland (en kamp tilbage) 13 point G: Italien (to kampe tilbage) 13 point I: Island (to kampe tilbage) 13 point F: Skotland (en kamp tilbage) 11 point A: Sverige (to kampe tilbage) 10 point H: Bosnien & Hercegovina (to kampe tilbage) 8 point

----

D: Wales (to kampe tilbage) 8 point

Når toerne så er fundet, skal holdene seedes. De fire bedste skal møde de fire dårligste, og nu er de opnåede point altså 'ligegyldige'. Seedningen sker udelukkende ud fra FIFAs verdensrangliste.

Inden Danmarks kamp mod Montenegro lå Danmark i bunden, men det vil altså med en sejr over Rumænien ændre sig.

FIFAs rangliste udregnes på baggrund af de resultater, holdene opnår. Her vægtes det også, hvor modstanderne ligger på ranglisten.

For at gøre det nemt har BT kigget på, hvor mange koefficientpoint landene maksimalt kan opnå med en eller to kampe igen. Og her vil Danmark altså glide ind som tredjebedste nation med en sejr over rumænerne i Parken på søndag.

Se her (først koefficientpointene på seneste verdensrangliste, dernæst hvor mange holdene maksimalt kan få):

B: Portugal (to kampe tilbage) 1.386 point - maks 1.446

G: Italien (to kampe tilbage) 1.035 point - maks 1.114

E: Danmark (en kamp tilbage) 848 point - maks 1.089

A: Sverige (to kampe tilbage) 918 point - maks 999 point

-----

C: Nordirland (en kamp tilbage) 945 point - maks 994

I: Island (to kampe tilbage) 931 point - maks 920

H: Bosnien & Hercegovina (to kampe tilbage) 761 point - maks 925

F: Skotland (en kamp tilbage) 702 - maks 910

Jokeren er her Wales, der jo lige nu ligger til at blive dårligste toer og dermed slet ikke vil få chancen i play-off-kampene.

Skulle waliserne alligevel klemme sig ind blandt de otte bedste toere, vil de have en kanongod koefficient med.

D: Wales (to kampe tilbage) 1.089 point - maks 1.249

Gareth Bale og co. vil dermed rykke foran Danmark, men det danske landshold vil stadig holde sig blandt de fire bedste.

I Gruppe I er finten, at hele fire hold – Island, Kroatien, Tyrkiet og Ukraine – kan ende på andenpladsen. Alle holdene vil dog stadig have en dårligere koefficient en Danmark.

I Gruppe B kan Portugal stadig nå at slutte som etter, og i så fald vil toeren i stedet blive Schweiz, der dog stadig vil være bedre end Danmark (med mindre holdet slutter med to nederlag).

I Gruppe F kan Slovenien og Slovakiet stadig overhale Skotland og snuppe andenplads. De vil dog begge have dårligere koefficient end Danmark.

Summasummarum: En dansk sejr over Rumænien sikrer seedning i play-off-kampene.

Hvis de andre resultater flasker sig, kan Danmark muligvis endda nøjes med uafgjort mod Rumænien og stadig sikre sig en seedning.

Danmark kan selvfølgelig stadig ende som nummer et i pulje E og kvalificere sig direkte til VM i Rusland. Det kræver en dansk sejr over Rumænien og et polsk nederlag til Montenegro. Men det er en helt anden historie.